Chitatu, October 17
Tiŵanaŵaniyengi mwakuphwere munthu yo wangukunthiyapu kunyoza kwa ŵanthu akubuda.—Ahe. 12:3.
Paulo wati wamala kukonkhosa za anthulumi ndi anthukazi wo ŵenga ndi chivwanu wangukamba zaku Yesu Khristu Ambuyafwi yo ntchakuwoniyapu chamampha ukongwa ku ŵanthu wosi. Lemba la Aheberi 12:2 likamba kuti: “Chifukwa cha likondwa lo linguŵikika panthazi paki, iyu wangukunthiyapu chimiti chakutombozgekiyapu, wangutoliyaku kanthu cha vinthu vakuchitiska soni, ndipu waja kujanja lamaryi la mpandu waku Chiuta waufumu.” Kukamba uneneska, tikhumbika ‘kuŵanaŵaniya ukongwa’ vo Yesu wanguchita pa nyengu yo wangukumana ndi mayeseru ngakulu. Nge Yesu, Akhristu anyaki a munyengu ya akutumika angubayika chifukwa chakuti akananga kuthera. Yumoza mwa Akhristu ŵenaŵa wenga Antipasi. (Chivu. 2:13) Yiwu akuyuskikiya kuchanya ndipu chiyuka chawu chiluska chiyuka cho alindiza ateŵeti aku Yehova wo ŵengaku Yesu wechendazi. (Ahe. 11:35) Pavuli pa kujalikiskika kwa Ufumu kuchanya mu 1914, Akhristu akusankhika akugomezgeka ŵenaŵa, anguyuskikiya kuchanya kuti azilamuliyengi ŵanthu pacharu chapasi limoza ndi Yesu.—Chivu. 20:4. w16.10 3:12
Chinayi, October 18
Lutirizgani kuchiskana zuŵa lelosi.—Ahe. 3:13.
Apapi anyaki atiŵachiska cha ŵana ŵawu chifukwa chakuti nawu akuchiskikapu cha ndi apapi ŵawu. Ŵanthu anandi wo agwira ntchitu awongeka cha. Yiwu adandawula kuti ku ntchitu kwawu palivi yo watiŵachiska. Kuti tichiski anyidu tikhumbika kuŵawonga chifukwa cha vinthu vamampha vo achita. Tingachiska so anyidu mwakuŵakambiya kuti ŵe ndi mijalidu yamampha pamwenga ‘kuŵapembuzga wo asuzgika maŵanaŵanu.’ (1 Ate. 5:14) Mazu ngachigiriki ngo akungafwatuliya kuti “kuchiska,” ngang’anamuwa “kudana munthu munyaki kuti wakuwovyi ndi kukuchiska.” Po titeŵete ndi Akhristu anyidu, tija ndi mwaŵi wakuŵachiska. (Waku. 4:9, 10) Kumbi tisaniya nyengu yamampha yakuŵakambiya kuti titiŵayanja ndipuso titiŵawonga? Techendamuki fumbu lenili, tikhumbika kuŵanaŵaniya nthanthi iyi: “Mazu ngakukambika pa nyengu yakwenere, ngamampha ukongwa!”—Nthanthi 15:23. w16.11 1:3-5
Chinkhondi, October 19
Wonani! Nkhwamampha ndipuso nkhwakunoza kuti abali aje pamoza mwakukoliyana!—Sumu 133:1.
Chiuta wangukamba vo vatingi vichitikiyengi ŵanthu ŵaki kunthazi. Iyu wanguti: “Ndiŵaŵikengi pamoza ndipu ajengi mwakukoliyana nge mo zijaliya mbereri mukhola.” (Mika 2:12) Yehova kuziya mwaku Zefaniya wanguti: “Ndisinthengi chineneru cha ŵanthu kuti chije chakutowa, [uneneska wa m’Malemba] kuti wosi adaniyi pa zina laku Yehova ndi kumuteŵete mwakukoliyana.” (Zefa. 3:9) Tiwonga kuti te ndi mwaŵi wakuteŵete Yehova mwakukoliyana! Viwoneke limu kuti ulongozgi wo ukulembeka m’Mazu Ngaku Chiuta, unguwovya Akhristu a mumpingu wa ku Korinto wa munyengu ya akutumika ndi Akhristu a mipingu yinyaki kuti alutirizi kuja akutowa, akukoliyana kweniso ajengi mwachimangu. (1 Akori. 1:10; Aefe. 4:11-13; 1 Petu. 3:8) Mazuŵa nganu, uthenga wamampha wa vo Chiuta wakhumba kuchita upharazgika pacharu chosi. Veviyo chifukwa chakuti ŵanthu wo apharazga mbakukoliyana. w16.11 2:16, 18
nya_Latn tum_Latn tum_Latn nya_Latn tum_Latn tum_Latn nya_Latn tum_Latn tum_Latn